**Vanhempaintoimikunta Solmun kannanotto valtuustoaloitteeseen liittyen energiajuomien myynnin rajoittamisen suositukseen**

Vanhempaintoimikunta Solmu puoltaa valtuustoaloitetta energiajuomien myynnin rajoittamisesta alle 16-vuotiaille ottamatta kantaa poliittisesti. Vanhemmat kokevat asian tärkeäksi ja ovat huolissaan energiajuomien vaikutuksista lasten ja nuorten terveyteen.

Energiajuomien myyntiin on pyritty vaikuttamaan jo aiemmin. Syksyllä 2010 vanhempaintoimikunta Solmu on tehnyt vetoomuksen energiajuomien myynnin rajoittamiseksi. Vetoomukseen kerättiin lähes 600 allekirjoitusta erilaisissa tapahtumissa esim, vanhempainilloissa sekä kadulla. Vetoomukset toimitettiin henkilökohtaisesti kaikille kauppiaille, kioskeille ym. joilla oli energiajuomia myynnissä. Vastauksena oli, ettei yksittäinen kauppa voi myyntiä rajoittaa. Ja jos "naapuri" myy, emme mekään voi olla myymättä.

Erityistä huolta aiheuttaa sekä energiajuomien vaikutus terveyteen että juomien vaikutus vireystilaan ja tätä kautta keskittymiseen. Huolen aiheeksi koetaan myös energiajuomien mukanaan tuoma niin sanottu ”tölkki kädessä -kulttuuri”, joka on tullut merkittäväksi osaksi nuorten maailmaa. Vanhempien keskuudessa koetaan, että ”tölkki kädessä –kulttuurista” voi olla lyhyempi matka päihdyttävien aineiden käyttöön, kun tölkistä on tullut käden jatke ja statuskysymys.

Kummun koulu on omalta osaltaan tukemassa nuorten terveellisiä elämäntapoja. Energiajuomien hallussapito koulupäivän aikana on kielletty.

Outokummussa 6.2.2017

Vanhempaintoimikunta Solmun puolesta:

Riitta Hyttinen

Satu Lappalainen

Maija Poutiainen

Liisa Kuivalainen

Hanna Näätänen

Esko Vihava

Mirja Aaltonen

Hilkka Salovaara

Ellinoora Martikainen